**SUMARIZÁCIA PRIPOMIENOK** **doprava@spisskabela.sk**

**Postrehy občanov vo všeobecnosti k doprave:**

* Nie je vhodné/fér obmedzovať všetkých zjednosmernením ulíc za to, že z dôvodu lenivosti/dárebáckosti sa parkuje na ceste aj keď je priestor parkovať na vlastnom pozemku.
* Parkovať na ceste nie je právo, majú slúžiť na prejazd.
* Treba obmedziť státie na ceste časovo – napr. od 6.00 do 18.00 h.
* Parkovanie na ceste treba spoplatniť.
* Vodiči v Spišskej Belej dopravné značenie vo veľkom aj tak nerešpektujú a nikto to nekontroluje.
* Problémom je aj Nová ulica, Záhradná ulica a ul. Gen. L. Svobodu.
* Pri výjazde z IBV Webera na Novú ulicu nie je dobrá viditeľnosť z pravej strany pretože tam parkujú vozidlá na ceste. Návrh zo strany občanov je osadiť zákaz státia z oboch strán na Novej.
* Na sídlisku Družstevná je na niektorých miestach problém triediť odpad, kvôli frekventovanej doprave, resp. kvôli tomu, že rovno pred kontajnermi parkujú autá.

**ŠTEFÁNIKOVA**

* Pri jedinom vstupe na ulicu okolo hasičskej – nevznikne tak nový problémový bod?
* Polícia tam nerieši nepovolené státie vodičov pri bankomate, ktorí budú blokovať prejazd.
* Prečo neriešiť zjednosmernenie smerom od Ľubovne?

**HVIEZDOSLAVOVA**

* Dopravná zmena prinesie pravdepodobne menej parkovacích miest na ceste, lebo z druhej strany majú domy širšie výjazdy.
* Zaparkované autá pri chodníku budú prekážkou pri zimnej údržbe chodníka, lebo tam chýba zelený pás.
* Obava o dopravné preťaženie ul. 1. mája.
* Zjednosmernenie obmedzí tranzitujúcu dopravu.

*Výstup z verejného prerokovania s občanmi predmetnej časti ulice zo dňa 30.03.2023: Najprv bol veľký nesúhlas so smerovaním jednosmerky. Dopravný projektant však občanom ozrejmil výhody tohto smeru, t. j. zdola-hore. Daná časť ulice bude využívaná výlučne jej obyvateľmi, pretože sa vylúči tranzit dole. Automaticky bude znížená prejazdová rýchlosť, ktorá by bola v smere zhora-dole vyššia = ulica bude bezpečnejšia. V prípade, že je potrebné miesto na dotknutej časti ulice opustiť a opäť sa čo najkratšou cestou vrátiť – je možné zokruhovanie okolo materskej školy a ďalej po ul. 1. mája. Najkratšia cesta v prípade orientácie jednosmerky zhora-dole by bolo až cez Novú, ďalej ul. 1. mája a potom okolo úradu, nakoľko pri materskej škole už je jednosmerka. Zároveň je tu iná možnosť ako riešiť problém – a to osadiť dopravné značenie zákaz státia, čo by značne skomplikovalo situáciu so statickou dopravou. Cieľom dopravnej zmeny nie je vytvoriť parkovacie miesta, ale zlepšiť bezpečnosť.*

*Občania, ktorí budú potrebovať v menej prístupnej časti, resp. kde sa nedá s väčším autom nadísť, niečo nákladným autom doviezť – nahlásia vopred požiadavku na Ms. úrad a v spolupráci s asistenciou Ms. políciou bude v potrebnom čase doprava zregulovaná tak, že nákladné auto bude môcť vojsť do jednosmerky.*

*Niektoré úseky cesty bude pred osadením dopravného značenia potrebné stavebne upraviť (nájazd pri parku – odbočenie, ako aj nájazd do svahu pri križovatke s Novou ulicou). V križovatke Hviezdoslavovej a Novej ulice je potrebné z dôvodu plného (neprehľadného) plotu p. Boršoša osadiť dopravné zrkadlo. Zároveň je potrebné znížiť rýchlosť vozidiel prichádzajúcich od Krížovej Vsi retardérom osadeným cca pred domom p. Vilgu, pretože pri schádzaní zo svahu je najmä v zimnom období problém ubrzdiť vozidlám rozbehnutým do kopca smerujúcim na Novú ulicu.*

**TATRANSKÁ**

* Určite je dôležitejšie riešiť ul. Osloboditeľov ako Tatranskú.

**TOVÁRENSKÁ**

* Na situácii nie je zobrazená súčasná značka – zákaz vjazdu nákladným autom, autobusom a traktorom – táto sa celkom zruší a prejazd bude umožnený aj im?
* Keďže sa nebude dať do ulice odbočiť z cesty druhej triedy, doprava sa bude tlačiť okolo potravín, pričom pri odbočovaní sú zlé výhľadové pomery (neprehľadnosť z ul. L. Novomeského) – zavadzajú kontajnery aj autá odstavené na chodníku pri nepoužívanom vjazde do potravín.
* Pri predpokladanom nerešpektovaní dopravného značenia budú vznikať ešte vyhrotenejšie dopravné situácie a trúbenie.
* Jazdia tu aj 60-tkou a toto bude pokračovať.
* Riešením ochrany chodcov je skôr osadiť zákaz vjazdu pre všetky motorové vozidlá okrem dopravnej obsluhy + umiestniť fotopascu a pokutovať.

**POPRADSKÁ**

* Čo následne s tými autami? Kde budú parkovať?

*Výstup z verejného prerokovania s občanmi predmetnej časti ulice zo dňa 31.03.2023: Z 24 zúčastnených občanov boli takí, ktorí boli radikálne proti navrhovanému riešeniu s otázkou kde majú potom parkovať. Dopravný projektant na to reagoval s informáciou, že v prípade podnetu na políciu už státie na komunikácii v súčasnosti (bez osadenia zákazu státia) je na sankciu, pretože podľa zákona o cestnej premávke platí, že pri státí musí zostať voľný aspoň jeden jazdný pruh široký najmenej 3 m pre každý smer jazdy – cesta teda v súčasnosti nie je obojstranne prejazdná. Osadenie navrhovaného zákazu státia bude teda zduplovanie. Pretože nateraz to nefunguje.*

*Upozornilo sa navyše na blokovanie prejazdu záchranných zložiek a taktiež blokovanie realizácie zimnej údržby. Navyše v prípade nehody na ceste I/66 nad ul. Popradská, dopravná polícia robí presmerovanie dopravy na miestnu komunikáciu, ktorú však nie je možné ani v tomto prípade použiť obojsmerne.*

*Na stretnutí boli aj občania, ktorí naopak návrh ocenili a problém s prehustenou statickou dopravou na ceste vnímajú negatívne. Z dôvodu spomalenia prejazdu „očistenou“ komunikáciou od áut navrhli občania osadiť v blízkosti ZOS stolový retardér.*

*Z dôvodu zlepšenia prístupu na vlastný pozemok, je potrebné zo strany mesta (na náklady mesta) realizovať úpravu cestných obrubníkov. Samotné vjazdy sú povinní realizovať na svoje náklady jednotliví vlastníci pozemkov. V prípade návštev a obmedzenej kapacity parkovania na vlastnom pozemku, je možné využiť napr. parkovacie kapacity pri Dennom centre. Samospráva do budúcna uvažuje aj o stavebnej úprave na odstavné parkovanie trojuhoľníkového mestského pozemku (pri potoku vedľa p. Špaka), ktorý toho času bez povolenia využíva na odkladanie stavebného materiálu p. Pichnarčík.*

*Občania na prerokovaní mestu navrhli zaoberať sa aj témou stavebnej úpravy cesty pri potoku v strednej časti ulice (cca od píly Bonk smerom hore). V súčasnosti sa ako najjednoduchšia alternatíva javí spevnenie blatnej cesty suťou, odpadovým drveným asfaltom, resp. makadamom. Do budúcna sa tu ponúka perspektíva zjednospernenia (zokruhovania) tejto časti s výjazdom cca pri autoservise v hornej časti ulice. Predtým je však potrebné vysporiadať sa s vlastníkmi dotknutých pozemkov.*

*Rezonovala aj téma potreby odvedenia zrážkových vôd, ktoré pri extrémnych zrážkach tečú celou komunikáciou s vyústením do potoka cca pri p. Cirákovi. Problém je v nefunkčnom resp. nepriepustnom cestnom rigole. Rizikom je v zime natopenie snehu/ľadu a nočné primŕzanie miestnej komunikácie.*